Ehdotus NEUVOSTON PÄÄTÖS Madagaskarin tasavallan kanssa käytävien AKT–EY-kumppanuussopimuksen 96 artiklan mukaisten neuvottelujen päättämisestä 7 päivänä kesäkuuta 2010 annetun päätöksen 2010/371/EU voimassaolon pidentämisestä /* COM/2012/0653 final - 2012/0311 (NLE) */





PERUSTELUT Euroopan unionin neuvosto päätti 7. kesäkuuta 2010 Madagaskarin tasavallan vastaisista aiheellisista toimenpiteistä kahdentoista kuukauden ajaksi AKT–EU-kumppanuussopimuksen 96 artiklan nojalla käytyjen neuvottelujen jälkeen (päätös 2010/371/EU[1]). Päätöksen voimassaoloa jatkettiin 30. toukokuuta 2011 annetulla neuvoston päätöksellä 2011/324/EU[2] 6. joulukuuta 2011 asti, ja toimenpiteitä muutettiin ja päätöksen voimassaoloa jatkettiin 5. joulukuuta 2011 annetulla neuvoston päätöksellä 2011/808/EU[3] 5. joulukuuta 2012 asti. Päätöksellä 2010/371/EU hyväksytyt ja päätöksellä 2011/808/EU muutetut voimassaolevat aiheelliset toimenpiteet sisältävät erityisesti budjettituen keskeyttämisen ja asettavat kymmenennen EKR:n maaohjelman toteuttamisen ehdoksi, että Madagaskar täyttää sitoumukset, jotka on määritetty siirtymäajan presidentille osoitettuun kirjeeseen sisältyvässä taulukossa (kirje on neuvoston päätöksen 2011/808/EU liitteenä). Aiheellisten toimenpiteiden myötä komissio on myös ottanut hoitaakseen EKR:n kansallisen tulojen ja menojen hyväksyjän tehtävät, mutta tämä ei vaikuta humanitaariseen apuun eikä kansaa suoraan hyödyttäviin hankkeisiin. Tässä tarkastelussa otetaan pääasiassa huomioon Madagaskarilla etenemissuunnitelman toteuttamisessa tapahtunut poliittinen kehitys kuluneen vuoden aikana. Etenemissuunnitelmassa on edistytty vaihtelevasti: a) Huomattavia edistysaskeleita vaaliprosessissa: riippumaton vaalilautakunta on perustettu, madagaskarilaisviranomaiset ja kansainvälinen yhteisö ovat hyväksyneet YK:n vaalitarkkailuvaltuuskunnan raportin vaaliaikataulusta ja -budjetista ja vaalipäivät on julkistettu (presidentinvaalien ensimmäinen kierros järjestetään 8. toukokuuta 2013 ja toinen kierros sekä parlamenttivaalit 3. heinäkuuta 2013). b) Siirtymäajan presidentin Rajoelinan ja entisen presidentin Ravalomananan välisessä poliittisessa kiistassa heidän osallistumisestaan presidentinvaaleihin ja entisen presidentin paluusta on ajauduttu umpikujaan. Näiden ja muiden kansallisen sovinnon rakentamiseen ja armahdusten toteuttamiseen liittyvien vaikeiden kysymyksien ratkaiseminen on välttämätöntä sellaisen poliittisen ympäristön luomiseksi, jossa on mahdollista järjestää uskottavat vaalit. Tänä aikana Euroopan unioni on jatkanut tietyin edellytyksin siirtymäprosessin tukemista Catherine Ashtonin tiedottajan 20. syyskuuta 2011 antaman lausunnon ja edellä mainitun 5. joulukuuta 2011 annetun neuvoston päätöksen mukaisesti. Sitä mukaa kun prosessi on edistynyt, EU on ryhtynyt toimiin auttaakseen väestöä ja edistääkseen vaaliprosessia edellä mainitun sitoumustaulukon mukaisesti. Koska etenemissuunnitelmaa ei ole toteutettu kokonaan, on syytä jatkaa aiheellisten toimenpiteiden soveltamista ilman muutoksia EU:n ja Madagaskarin välisiin vastavuoroisiin ehtoihin ja sitoumuksiin, jotka pysyvät voimassa, kunnes uskottavat vaalit on pidetty. Koska parlamenttivaalit ja presidentinvaalien toinen kierros suunnitellaan pidettävän 3. heinäkuuta 2013 (lähes seitsemän kuukautta voimassaolevan päätöksen umpeuduttua), on perusteltua pidentää aiheellisten toimenpiteiden soveltamisaikaa, kunnes neuvosto toteaa, että Madagaskarilla on pidetty uskottavat vaalit ja palattu perustuslailliseen järjestykseen. Unioni haluaa antaa madagaskarilaisviranomaisille ja muille etenemissuunnitelman osapuolille poliittisen sysäyksen pyrkiä suunnitelman toteuttamiseen entistäkin päättäväisemmin ja ratkaista nopeasti poliittiset esteet, jotka tällä hetkellä vaikeuttavat siirtymäprosessia. Tästä syystä ehdotetaan, että siirtymäajan presidentille lähetetään tästä päätöksestä kirje. Nyt annettavaa päätöstä voidaan tarkastella uudelleen milloin tahansa, jolloin sitä on mahdollista muuttaa tai se voidaan kumota sen mukaan, miten maan poliittisessa kehityksessä ja etenemissuunnitelman toteuttamisessa on edistytty. 2012/0311 (NLE) Ehdotus NEUVOSTON PÄÄTÖS Madagaskarin tasavallan kanssa käytävien AKT–EY-kumppanuussopimuksen 96 artiklan mukaisten neuvottelujen päättämisestä 7 päivänä kesäkuuta 2010 annetun päätöksen 2010/371/EU voimassaolon pidentämisestä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen, joka allekirjoitettiin Cotonoussa 23 päivänä kesäkuuta 2000[4] ja jota tarkistettiin Ouagadougoussa Burkina Fasossa 22 päivänä kesäkuuta 2010[5], jäljempänä ”AKT–EU-kumppanuussopimus”, ja erityisesti sen 96 artiklan, ottaa huomioon AKT–EU-kumppanuussopimuksen[6] soveltamiseksi toteutettavista toimenpiteistä ja noudatettavista menettelyistä tehdyn, neuvostossa kokoontuneiden jäsenvaltioiden hallitusten edustajien välisen sisäisen sopimuksen ja erityisesti sen 3 artiklan, ottaa huomioon Euroopan komission ehdotuksen, noudattaa unionin ulkoasioiden ja turvallisuuspolitiikan korkean edustajan ehdotusta, sekä katsoo seuraavaa: (1) Madagaskarin tasavallan kanssa käytävien AKT–EY-kumppanuussopimuksen 96 artiklan mukaisten neuvottelujen päättämisestä 7 päivänä kesäkuuta 2010 annettu päätös 2010/371/EU[7] annettiin aiheellisten toimenpiteiden toteuttamiseksi sen seurauksena, että AKT–EY-kumppanuussopimuksen 9 artiklassa tarkoitettuja olennaisia osia oli rikottu. (2) Toimenpiteiden voimassaoloa jatkettiin 30 päivänä toukokuuta 2011 annetulla päätöksellä 2011/324/EU[8] 6 päivään joulukuuta 2011, ja niitä muutettiin ja niiden voimassaoloa jatkettiin 5 päivänä joulukuuta 2011 annetulla neuvoston päätöksellä 2011/808/EU[9] 5 päivään joulukuuta 2012. (3) Vaikka siirtymäajan etenemissuunnitelman toteuttamisessa on edistytty huomattavasti erityisesti siirtymäajan hallinnon luomisessa ja vaaliprosessissa, sitä ei kuitenkaan ole toteutettu kokonaan. (4) Voimassaolevan päätöksen 2010/371/EU soveltaminen päättyy 5 päivänä joulukuuta 2012. Parlamenttivaalit ja presidentinvaalien toinen kierros suunnitellaan pidettävän 3 päivänä heinäkuuta 2013, joten aiheellisten toimenpiteiden voimassaoloa on syytä jatkaa, kunnes neuvosto toteaa, että Madagaskarilla on pidetty uskottavat vaalit ja palattu perustuslailliseen järjestykseen. Tänä aikana toimenpiteitä voidaan tarkastella säännöllisesti uudelleen, ON HYVÄKSYNYT TÄMÄN PÄÄTÖKSEN: 1 artikla Muutetaan päätös 2010/371/EU, jonka voimassaoloa on jatkettu päätöksillä 2011/324/EU ja 2011/808/EU, seuraavasti: Korvataan 3 artiklan toinen virke seuraavasti: ”Päätös on voimassa, kunnes neuvosto toteaa, että Madagaskarilla on pidetty uskottavat vaalit ja palattu perustuslailliseen järjestykseen, tämän kuitenkaan rajoittamatta toimenpiteiden säännöllistä uudelleentarkastelua voimassaolon aikana.” 2 artikla Päätöksen liitteenä oleva kirjeluonnos on osoitettu Madagaskarin siirtymäajan presidentille. 3 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja LIITE Bryssel LUONNOS KIRJEEKSI SIIRTYMÄAJAN PRESIDENTILLE Arvoisa presidentti Madagaskarin poliittisten toimijoiden syyskuussa 2011 allekirjoittama etenemissuunnitelma oli myönteinen askel kohti maan poliittisen kriisin ratkaisua. Euroopan unioni vastasi edistykseen 5. joulukuuta 2011 lieventämällä Madagaskariin kohdistamiaan aiheellisia toimenpiteitä, jotka hyväksyttiin 7. kesäkuuta 2010 annetulla neuvoston päätöksellä. Uudesta päätöksestä lähetettiin Teille tieto 8. joulukuuta 2011 kirjeellä, joka sisälsi myös ehdot toimenpiteille, joilla Euroopan unioni voi tukea siirtymäprosessia. Viimeisen vuoden aikana unioni onkin ryhtynyt toimiin auttaakseen väestöä ja edistääkseen vaaliprosessia edellä mainittuun kirjeeseen sisältyvän sitoumustaulukon mukaisesti. Koska etenemissuunnitelmaa ei ole vielä toteutettu kokonaan ja parlamenttivaalit sekä presidentinvaalien toinen kierros suunnitellaan pidettävän 3. heinäkuuta 2013, voimassaolevia aiheellisia toimenpiteitä on syytä jatkaa. Myös unionin ja Madagaskarin väliset molemminpuoliset ehdot ja sitoumukset säilyvät muuttumattomina, kunnes unioni toteaa, että Madagaskarilla on pidetty uskottavat vaalit ja palattu perustuslailliseen järjestykseen. Euroopan unioni pitää äärimmäisen tärkeinä AKT–EU-kumppanuussopimuksen 9 artiklassa lueteltuja olennaisia osia, jotka koskevat ihmisoikeuksien kunnioittamista, demokraattista hallintoa sekä oikeusvaltiota. Unioni kehottaakin Teitä ja kaikkia etenemissuunnitelman osapuolia ratkaisemaan entistäkin tarmokkaammin ja nopeasti poliittiset esteet, jotka tällä hetkellä vaikeuttavat suunnitelman toteuttamista. Unioni kehottaa kaikkia osapuolia myös pyrkimään edelleen päättäväisesti poliittisen ympäristön vakauttamiseen, jotta touko- ja heinäkuussa 2013 voidaan pitää uskottavat vaalit ja siirtymäprosessi voidaan viedä loppuun Madagaskarin ja kansainvälisen yhteisön sopimalla tavalla. Euroopan unioni vahvistaa olevansa edelleen sitoutunut siirtymäprosessin tukemiseen ja ryhtyvänsä nopeasti siirtymäajan jälkeisiin toimenpiteisiin, joiden yksityiskohdista neuvotellaan hallituksenne kanssa käytävässä poliittisessa vuoropuhelussa. Aiheellisia toimenpiteitä voidaan tarkastella koska tahansa uudelleen Madagaskarin poliittisen tilanteen myönteisen tai kielteisen kehityksen mukaisesti. Kunnioittavasti Euroopan unionin puolesta Catherine ASHTON Andris PIEBALGS [1] EUVL L 169, 3.7.2010, s. 13. [2] EUVL L 146, 1.6.2011, s. 2. [3] EUVL L 324, 7.12.2012, s. 1. [4] EYVL L 317, 15.12.2000, s. 3. [5] EUVL L 287, 4.11.2010, s. 3. [6] EYVL L 317, 15.12.2000, s. 376. [7] EUVL L 169, 3.7.2010, s. 13. [8] EUVL L 146, 1.6.2011, s. 2. [9] EUVL L 324, 7.12.2012, s. 1.